ПОЭЗИЯ.

Азарил сонаца сариназдалъун,

Поэтаз раг1аби руго сок1к1унел,

Саг1таца, къояца, соназ угьараб,

Х1асраталъул х1ухьел къват1ибе кьолеб.

Дов Хъах1аб росулъес хъах1аб т1амчида,

Бекьилъа Муиде хъвана саринал,

Хъах1аб гормендодул гугьаразухъе,

Жергъен гьартун ккана Эльдариласул.

Этил Г1алицаги г1ищкъу бергьиналъ,

Ах1ана саринал ц1орол гордухъе,

Ц1ар арал бакъналги т1армида к1ут1ун,

Дакуца биччана панаяб х1ухьел.

Ц1адаса Х1амзатил "Г1умрудул дарсал"

Г1акълуялъе кьуна поэзиялъулъ,

Дунги инин воржун къо бач1арабго

Къач1адана Расул къалам-кагъатгун.

"Мун муг1рул яс йигин, муг1рулг1ан борхат,

Намус -ях1 ц1унизе Фазуца хъвана",

Берцинлъигун гьунар г1ужий гъогейин,

Ах1мадов к1алъана т1абиг1ат ц1унун.

Щакъи-къаламалъул гьудуллъи ккураз

Каранзул х1ухьелгун хъвана асарал,

Хъулбилъун ч1ана гьел рагъ-кьал ккаралъуб,

Хвалченлъун хьваг1ана тушман вугелъуб.

Йокьарай кьеч1они кьурун яхъилин,

Кьибилгун къеркьана рокьул саринал,

Кьурун руссун ч1арал сверизаризе,

Сабругун к1алъана къалмикьан сарин.

Саринал, саринал поэзиялъул ,

Пикрабалъ пирхарал пиридул мац1ал,

Гьел гъугъадулел куц зобалаздасан,

Ва рах1матлъун уна г1одор ракьалде...